 Wọn ni wọn fun Sadiku Dodo, abẹṣẹ-ku-bii-ojo ọmọ Yoruba to ku ni majele jẹ ni : Abẹṣẹ-ku-bii-ojo ọmọ Ijẹbu-Igbo to n ṣoju orilẹ-ede yii, Akeem Sadiku, ẹni tọpọ eeyan mọ sí Dòdó ti dagbere faye.Lọjọ Àbámẹta, Sátidé, lo faye silẹ to rọrun alákeji.Gẹgẹ bALAROYE ṣe gbọ, lati ọsẹ meji sẹyin lọmọkùnrin ẹni ọdun mẹtadinlogoji 37 yii ti wa ni UCH, ìyẹn ileewosan ijọba apapọ nIbadan.Iṣẹ abẹ ni wọn ṣe fun un lati ba a yọ ìpákè to n yọ ọ lẹnu lẹgbẹẹ isalẹ ikùn rẹ.Wọn ti ṣiṣẹ abẹ ọhun láṣeyọrí ko tóo bẹrẹ sí í pariwo ara riro pẹlu ìnira lọjọ Sátidé to kọja.Awọn akọṣẹmọṣẹ dokita pa gbogbo itu to n bẹ lọpọlọ wọn láti doola ẹmi ọmọkùnrin tó ti di ogo Naijiria yii, ṣugbọn àìsàn la ri wò, ẹnikan kò ri tọlọjọ ṣe.ALAROYE gbọ pe awọn dokita ba nnkan lubulubu to dà bíi ìgò ti wọn fi ọlọ ata lọ kúnná ninu ikùn abẹṣẹ-kù-bí-òjò yii, eyi to fi hàn pé wọn fún ùn ní májèlé jẹ ni.Ààrẹ igbimọ to n ṣakoso ere ẹṣẹ kikan lorileede yii, Dokita Rafiu Ladipọ, ati Ọgbẹni Ọpálẹyẹ Gbenga, ti í ṣe akọwe àjọ to n dari ere ẹṣẹ kikan ni ipinlẹ Ọyọ, bara jẹ gan-an lori iṣẹlẹ yii.Wọn ṣàpèjúwe iku ọmọkùnrin ayara-bii-aṣa nídìí ẹṣẹ kíkan yii gẹgẹ bíi àdánù nla fun orileede yii lagbo èrè idaraya, paapaa, labala ẹṣẹ kikan ti ọdọmọde yii yàn láàyò.Ilana ti Dòdó fi máa n jà ẹṣẹ nígbà ayé ẹ kò yàtọ sí ti agba ọjẹ ẹlẹṣẹẹ agbaye nni, Mike Tyson, ọmọ orilẹ-ede Amẹrika.Ija mọkanla ni Sadiku ti ja. Ẹẹkan pere ni wọn bori ẹ, o ja ọmì lẹẹkan naa, nigba to bori awọn alatako rẹ lẹẹmẹsan-an ọtọọtọ. Meje ninu awọn ija mẹsan-an paapaa lo jẹ pe wọn ko ti i ba ija debikan to ti lu awọn alatako rẹ lálùbolẹ.Eyi to gbẹyin ninu ija rẹ lo waye lọjọ kẹtadinlọgbọn, oṣù kejìlá, ọdún 2020, nibi to ti na George Amuzu, akẹgbẹ ẹ lati orilẹ-ede Côte DIvoire lálùbolẹ gẹgẹ bíi iṣe ẹ lọpọ ìgbà.Ọmọ bíbí ìlú Ìjẹbú-Igbó ni wọn pe Sadiku. Laaarọ ọjọ Aiku, Sannde, ọsẹ yii ni wọn sinkú ẹ nilana Musulumi nÌjẹbú-Igbó ti í ṣe ilu abinibi ẹ. 